Omnes qui veritatis filios se veraciter asserunt esse, veritati per omnia testimonium debent perhibere. Cujus rei gratia, ego Manasses, Dei gratia Aurelianensis episcopus, tam presentium quam posterorum notitie transmittendum duximus quia Gilo, dominus Soliacensis, in presentia domini regis Ludovici junioris et nostra, in viridario ejusdem domini regis apud Lorriacum positus, per manum ejusdem domini nostri regis et nostram, abbatie beati Benedicti Floriacensis et dilectissimo fratri Arraudo abbati firmiter concessit quod neque ipse neque aliquis heredum suorum, nisi ille qui castellum Soliacum possidebit, in Castellione, villa predicti sancti Benedicti, potestatem illam aut dominium illud habebit que ipse noscitur ibidem habere vel antecessores ipsius noscuntur habuisse; prefatus Geilo et memoratum dominum regem et nos jam dicte abbatie et pretaxato abbati inde obsides dedit et taliter et tali pacto quod si ipsum aliter facere contingeret nobis, sine fide mentita, et feodum quod a nobis habet saisire, et de ipso tam secularem quam ecclesiasticam justitiam exercere liceret. Ad hujus pactionis testimonium pretaxato abbati, ad petitionem sepedicti Gilonis, nostri ligii hominis, presens donavimus scriptum, sigilli nostri munimine roboratum.